Karl Lúðvíksson skrifar 8. janúar 2020 10:43 Þessa dagana sitja veiðimenn yfir framboði á veiðileyfum fyrir komandi sumar og eins og venjulega er úrvalið gott . Veiðivísir ætlar á næstu dögum og vikum að skoða það framboð sem er hjá veiðifélögum og leigutökum svona rétt til að sjá hvað er í boði og við erum núna að skoða vefinn Veiða.is en þar hefur svæðum fjölgað jafnt og þétt síðustu ár og er vefurinn í dag orðinn einn stærsti söluvefur veiðileyfa á landinu . Af urriðasvæðum sem eru þar í boði má t.d. nefna Staðartorfu , Presthvamm og Syðra Fjall í Laxá en þetta eru minna þekktu svæðin í þeirri annars vel þekktu á og þarna má oft gera fína veiði . Sjóbirtingssvæðin við Vatnamót og Hraun í Ölfusi eru einnig fáanleg þarna og vert er að nefna að Hraun er þrælskemmtilegt svæði með góða veiðivon og þá sérstaklega snemma á sumrin . Við fundum líka leyfi í Brennuna , Straumana , Langadalsá , Mýrarkvísl , Fremri Laxá , Miðfjarðará silungasvæði og Hvannadalsá bara svo nokkur svæði séu nefnd . Það er því alveg þess virði að kíkja á vefinn hjá þeim og sjá hvort það sé ekki eitthvað spennandi svæði í boði sem þú hefur ekki prófað ennþá .